પ્રૉપર્ટી કન્સલ્ટન્ટ નાઇટ ફ્રૅન્કના તાજેતરના એક રર્પિોટમાં જણાવવામાં આવ્યું હતું કે મુંબઈની પ્રૉપર્ટીનો ભાવ ફક્ત સ્થગિત જ નથી રહ્યો, ઓછો પણ થયો છે. ગ્લોબલ સિટી ઇન્ડેક્સના રર્પિોટમાં વિશ્વનાં ૨૩ શહેરોની સમીક્ષા કરવામાં આવી હતી. એમાંથી તારણ કાઢવામાં આવ્યું કે જકાર્તા (સપ્ટેમ્બર-ડિસેમ્બર ૨૦૧૧માં ૩.૩ ટકા), હૉન્ગકૉન્ગ (૧.૧ ટકા), સિંગાપોર (૧.૯ ટકા) અને ક્વાલા લમ્પુર આ ચાર એશિયન શહેરોમાં ભાવવધારો થયો. જોકે મુંબઈ, શાંઘાઈ, બીજિંગ અને સિડનીમાં ભાવમાં ઘટાડો થયો. માર્ચ ૨૦૧૧થી માર્ચ ૨૦૧૨ સુધીમાં મુંબઈમાં સૌથી વધુ ૯.૧ ટકાનો ઘટાડો થયો. નાઇટ ફ્રૅન્ક સર્વિસિસના નૅશનલ હેડ રિસર્ચ સત્મંતક દાસ ચોખવટ કરતાં કહે છે, ‘આ સર્વે પ્રાઇમ પ્રૉપર્ટી બજારના સંદર્ભે પ્રત્યેક શહેરની ટોચની પાંચ ટકા હાઉસિંગ માર્કેટને અનુલક્ષીને થયો હતો એટલે અમે શહેરની અંદરના સૌથી મોંઘા અને સૌથી વધુ ડિમાન્ડ ધરાવતા વિસ્તારોની સમીક્ષા કરી છે. મુંબઈમાં આવા વિસ્તારોમાં મલબાર હિલ, કફ પરેડ, મહાલક્ષ્મી જેવા વિસ્તારોનો સમાવેશ છે. પ્રૉપર્ટીના ભાવમાં થયેલો સૌથી મુખ્ય ઘટાડો માર્ચ ૨૦૧૧ પછીના છ મહિનામાં દેખાયો હતો. ત્યાર પછી એક સ્થગિત તબક્કો આવ્યો જે સપ્ટેમ્બર ૨૦૧૧થી માર્ચ ૨૦૧૨ સુધી રહ્યો. અમારા મંતવ્ય પ્રમાણે આ સ્થગિત તબક્કો બીજા છ મહિના સુધી રહેશે એવી શક્યતા છે.’